Vasemmistoliiton Merja Kyllönen oli ainut ehdokas, joka oli väitteen kanssa täysin eri mieltä.

Suurin osa presidenttiehdokkaista pitää elämäntapatyöttömyyttä ongelmana, johon pitäisi puuttua. OSSI AHOLA+OSSI AHOLA

Iltalehti esitti vaalikoneessa presidenttiehdokkaille väitteen, jonka mukaan tahallaan töitä välttelevät ovat ongelma, johon pitää puuttua.

Väitteen kanssa jokseenkin samaa mieltä olivat perussuomalaisten Laura Huhtasaari, keskustan Matti Vanhanen, RKP:n Nils Torvalds sekä valitsijayhdistyksen ehdokkaat Sauli Niinistö ja Paavo Väyrynen.

- Valitettavasti sosiaaliturvajärjestelmän väärinkäyttäjiäkin löytyy. Meidän on turvattava järjestelmän toimivuus ja estettävä väärinkäytöksiä, Huhtasaari vastasi.

- On se varmasti ongelma, mutta siinäkin pitää katsoa missä ongelma tai ongelmat todellisuudessa ovat, Torvalds kommentoi.

- En tosin usko, että töiden välttely on Suomessa mitenkään laaja ongelma. Enemmänkin on haastetta siinä, että työpaikat ja työttömät eivät eri syistä kohtaa tai töitä ei ole tarjolla. Jos tieten tahtoen välttelee työtä ja osallistumista, niin silloin yhteiskunnan on yritettävä saada ihminen aktivoitua, Niinistö linjasi.

- Sosiaaliturvan tason tulee olla riittävä, mutta järjestelmää tulee muuttaa kannustavammaksi, Väyrynen katsoi.

Takana muut syyt kuin laiskuus

Vasemmistoliiton Merja Kyllönen oli ainut ehdokas, joka oli väitteen kanssa täysin eri mieltä.

- Mielestäni ei ole hyvä puhua ihmisryhmistä ongelmana, se on kautta historian luonut puitteet huonolle kohtelulle. Suomessa sosiaaliturvan alikäyttö on suurempi ongelma kuin sen väärinkäyttö, Kyllönen vastasi.

Vihreiden Pekka Haavisto ja SDP:n Tuula Haatainen olivat väitteen kanssa jokseenkin eri mieltä.

- Suurin ongelma ovat syrjäytyneet nuoret, jotka ovat nyt yhteiskunnan ulkopuolella tahtomattaan. Yleensä syrjäytymisessä on takana aivan muut syyt kuin ns. “laiskuus“. Monella takana on syvää yksinäisyyttä ja masentuneisuutta. Näihin syihin pitäisi yhteiskunnassa puuttua, Haavisto kommentoi.

- Suurin osa työttömistä olisi halukkaita tekemään työtä ja on työttöminä, koska eivät saa töitä. Meidän on talouspolitiikallamme pystyttävä luomaan edellytykset korkeammalle työllisyydelle, Haatainen vastasi.

Nyman käynnisti keskustelun

Niin sanottu ideologinen työttömyys nousi loppuvuodesta yhteiskunnallisen keskustelun kohteeksi, kun Helsingin Sanomat kertoi esikoisromaaninsa vastikään julkaisseesta Ossi Nymanista, joka mainitsi lehdelle yrittäneensä pysytellä poissa töistä, jotta hän saisi tehdä, mitä hän itse haluaa, mutta saisi silti työmarkkinatukea.

Presidentti Niinistö sanoi tuoreeltaan lokakuussa Ilta-Sanomille olevansa ilmiöstä " samaa mieltä kuin ymmärtääkseni jokainen tervejärkinen suomalainen " .

Niinistö sanoi jo uudenvuodenpuheessaan 1.1.2013, että " vaikeaa on ymmärtää sitä ajattelua, että tämä olisi oleskeluyhteiskunta, jossa tietoisesti jätetään omat mahdollisuudet käyttämättä ja odotetaan muiden kattavan pöydän " .

Viime aikoina on keskusteltu hallituksen aktiivimallista, jossa työttömyysetuutta leikataan, jos työtön ei kykene näyttämään aktiivisuuttaan.

Mallin puolustajien, kuten Juhana Vartiaisen (kok) mukaan " patistus johtaa siihen, että tullaan nopeammin takaisin töihin " . Mallin kriitikkojen, kuten SDP:n puheenjohtajan Antti Rinteen mukaan aktiivimalli alistaa työttömiä.